**Συνέδριο**

**Δημογραφικό 2022**

**Η Μεγάλη Πρόκληση**

**Ομιλία κ. Φωκίωνα Καραβία**

**Διευθύνων Σύμβουλος**

**Eurobank**

**Ξενοδοχείο Μεγάλη Βρετανία**

**Τετάρτη 8 Ιουνίου, 2022**

Κύριε Πρωθυπουργέ

Κυρία Πρόεδρε της Ευρωπαϊκής Επιτροπής

και κύριε Αντιπρόεδρε της Ευρωπαϊκής Επιτροπής για τη Δημοκρατία και τη Δημογραφία

Κυρίες και κύριοι Υπουργοί

Κύριοι Βουλευτές

Κύριε Περιφερειάρχη

Κυρίες και κύριοι Σύνεδροι

Πριν από ένα χρόνο περίπου, και στο πλαίσιο των εορτασμών για τα 200 χρόνια από την έναρξη του απελευθερωτικού Αγώνα, η Eurobank αποφάσισε να αναλάβει μια μεγάλης κλίμακας πρωτοβουλία στο πλαίσιο της κοινωνικής μας ευθύνης. Και επιλέξαμε ως αντικείμενο μιας τέτοιας πρωτοβουλίας το δημογραφικό ζήτημα. Η επιλογή, όπως είχαμε δηλώσει, έγινε για δύο κύριους λόγους. Πρώτον, επειδή το δημογραφικό βρίσκεται στο επίκεντρο όλων των οικονομικών, κοινωνικών αλλά και εθνικών προκλήσεων που αντιμετωπίζει μακροπρόθεσμα η Ελλάδα. Και, δεύτερον, επειδή πιστεύουμε ότι μεγάλοι και ισχυροί οργανισμοί, με ευρύ κοινωνικό αποτύπωμα, οφείλουν να κοιτάζουν πέρα από τη συγκυρία και πέρα από την άμεση δραστηριότητά τους. Οφείλουμε δηλαδή να λειτουργούμε με αίσθημα ευθύνης και να συμβάλλουμε στην ανάδειξη και, στο μέτρο του δυνατού, στην αντιμετώπιση των βαθύτερων και πιο σύνθετων προβλημάτων για τη χώρα και την κοινωνία.

Από την πρώτη στιγμή δεσμευτήκαμε ότι αυτή δεν θα ήταν μια μεμονωμένη δράση. Η διάρκεια είναι το βασικό χαρακτηριστικό των δημογραφικών προκλήσεων και το ίδιο ισχύει και για την δική μας πρωτοβουλία. Την σχεδιάσαμε εξαρχής ώστε να αναπτυχθεί σε βάθος χρόνου και να μπορεί να συνδυαστεί και με άλλες ενέργειες, δράσεις και πρωτοβουλίες – δημόσιες και ιδιωτικές, ώστε να πετύχουμε το μέγιστο εύρος και το μέγιστο αποτέλεσμα.

Υπάρχει άραγε έλλειμμα ευαισθησίας για το δημογραφικό? Το αντίθετο. Η παρουσία του ίδιου του Πρωθυπουργού [κ. Κυριάκου Μητσοτάκη] σήμερα σε αυτό το συνέδριο και ο χαιρετισμός της Προέδρου της Ευρωπαϊκής Επιτροπής [της κας Ούρσουλα φον ντερ Λάγιεν] καταδεικνύουν πέρα από κάθε αμφιβολία ότι υπάρχει πλήρης αντίληψη της σημασίας των δημογραφικών προκλήσεων για την προοπτική της Ευρώπης και, μέσα στην Ευρώπη, της Ελλάδας.

Η βάση για την αντιμετώπιση δύσκολων και σύνθετων κοινωνικών ζητημάτων είναι η κατανόησή τους. Η επιστημονική ανάλυση αποτελεί προϋπόθεση για την χάραξη αποτελεσματικών πολιτικών – τόσο σήμερα όσο και στο μέλλον. Με αυτό το σκεπτικό κρίναμε ότι κεντρικό συστατικό στοιχείο μιας ουσιαστικής πρωτοβουλίας για το δημογραφικό ζήτημα αποτελεί η εκπόνηση μιας επιστημονικής μελέτης, η οποία να το εξετάζει στο σύνολό του αλλά να εστιάζει στις δυνητικές κινήσεις για την αντιμετώπισή του, το κόστος καθεμιάς και τον εκτιμώμενο αντίκτυπό της. Για το σκοπό αυτό επιλέξαμε να συνεργαστούμε και να χρηματοδοτήσουμε για την εκπόνηση μιας τέτοιας μελέτης ένα από τα κορυφαία think tank στη χώρα μας, το ΙΟΒΕ. Ο επιστημονικός διευθυντής του, ο κ. Νίκος Βέττας, θα παρουσιάσει σε λίγο τα βασικά συμπεράσματα, ενώ το πλήρες κείμενο και τα στοιχεία της μελέτης του ΙΟΒΕ θα είναι ελεύθερα διαθέσιμα σε όλους. Πιστεύουμε πως το αποτέλεσμα της έρευνάς τους, θα αποτελέσει ένα σημείο αναφοράς. Παράλληλα, πολλές από τις προτάσεις που περιλαμβάνονται πιστεύω ότι αξίζει να τύχουν μελέτης από το κράτος και τις αρμόδιες υπηρεσίες του, γιατί μπορούν να έχουν άμεση πρακτική εφαρμογή.

Η μελέτη του ΙΟΒΕ, που χρηματοδότησε η Eurobank, δεν είναι το τέλος της διαδρομής, αλλά μια αφετηρία για την ανάδειξη μιας μείζονος μακροπρόθεσμης πρόκλησης. Ιδιαίτερα ευχαριστώ τον κ. Νίκο Χατζηνικολάου που μας δίνει, με το σημερινό συνέδριο που διοργανώνει, το ιδανικό πλαίσιο και βήμα για την παρουσίαση αυτής της μελέτης. Οι θεματικές συζητήσεις που θα ακολουθήσουν και οι συμμετέχοντες δεν αφήνουν καμμία αμφιβολία ότι θα καλυφθούν όλες οι πτυχές ενός ιδιαίτερα πολύπλοκου ζητήματος με πληρότητα, επάρκεια και ουσιαστική εμβάθυνση. Ελπίζω από την πλευρά μας να συμβάλαμε στην αναγκαία δημόσια συζήτηση.

Κλείνοντας, θα ήθελα να σημειώσω ότι η υποστήριξη της μελέτης του ΙΟΒΕ αποτελεί μία μόνο από τις πολλές δράσεις που περιλαμβάνει η Πρωτοβουλία για το Δημογραφικό της Eurobank. Ήδη από το 2021 δεσμευτήκαμε και αναπτύσσουμε σειρά σχετικών δραστηριοτήτων με έμφαση ορισμένες ακριτικές περιοχές της Ελλάδας, τον Έβρο και το Αιγαίο – από τα νησιά του Βορειοανατολικού Αιγαίου μέχρι τα Δωδεκάνησα και το Καστελλόριζο. Διαλέξαμε να ξεκινήσουμε από αυτές τις περιοχές για λόγους που δυστυχώς καθημερινά γίνονται όλο και πιο προφανείς.

Ενδεικτικά μόνο αναφέρω ότι σε συνεργασία με την οργάνωση Be-Live έχουν γίνει πέντε ενημερωτικές αποστολές σε Αλεξανδρούπολη, Ορεστιάδα, Σάμο, Φούρνους και Καστελλόριζο για το ζήτημα της υπογονιμότητας. Ως αποτέλεσμα των αποστολών αυτών είναι σε εξέλιξη δύο κυήσεις και επιπλέον τέσσερις διαδικασίες εξωσωματικής γονιμοποίησης, για τις οποίες η Eurobank, μέσω της δωρεάς της προ την Be-Live, καλύπτει όλο το φάσμα των δαπανών από την αρχή της κύησης μέχρι τον τοκετό.

Το 2021, με τη στήριξη της Eurobank η Αποστολή, η φιλανθρωπική οργάνωση της Αρχιεπισκοπής Αθηνών έχει ήδη αποστείλει ένα σημαντικό αριθμό βρεφικών πακέτων σε οικογένειες στον Έβρο και σε πολύ μικρά νησιά του Βορείου Αιγαίου και των Δωδεκανήσων, με εισοδηματικά κριτήρια.

Συνεργαζόμαστε και υποστηρίζουμε οικονομικά τη λειτουργία της γραμμής 11525 της Ένωσης Μαζί για το Παιδί. Από την ενεργοποίηση της Πρωτοβουλίας η γραμμή έχει δεχτεί περισσότερες από 2.000 κλήσεις για συμβουλευτική υποστήριξη, ενώ οι εξειδικευμένοι ψυχολόγοι της Ένωσης Μαζί για το Παιδί έχουν πραγματοποιήσει τέσσερα διά ζώσης ψυχοεκπαιδευτικά σεμινάρια στο Διδυμότειχο και την Ορεστιάδα, με μεγάλη συμμετοχή νέων γονιών και εκπαιδευτικών.

Και έχουμε πολλές ακόμη δράσεις που ήδη υλοποιούμε και άλλες που σχεδιάζουμε. Αυτό που κατεξοχήν μας δίνει κίνητρο να συνεχίσουμε την Πρωτοβουλία για το Δημογραφικό είναι αφενός η ευρεία αποδοχή της από την πρώτη στιγμή αλλά και η ένθερμη θετική ανταπόκριση από τις τοπικές κοινωνίες, κάθε φορά και σε όποια περιοχή αναπτύσσεται κάποια από τις δράσεις της. Αυτή λοιπόν είναι και η δέσμευσή μας. Ότι θα συνεχίσουμε και θα διευρύνουμε την Πρωτοβουλία, ώστε να συμβάλουμε στο μέτρο των δυνάμεών μας στην συστράτευση της κοινωνίας για την ανάσχεση ενός προβλήματος που θεωρούμε ως τη σημαντικότερη κοινωνική και οικονομική πρόκληση που έχει μπροστά της η χώρα μας στο μακροπρόθεσμο ορίζοντα.